यह सुनने में अच्छा लगता है कि सीसीटीवी कैमरे लगाने से शिक्षा में माता-पिता की भागीदारी बढ़ जाएगी। वे अपने बच्चे की प्रगति से लगातार परिचित होते रहेंगे और आवश्यकता होने पर स्कूल या अध्यापक से संपर्क कर सकेंगे। उन्हें यह भी भरोसा होगा कि अब अध्यापक किसी बच्चे से किसी प्रकार का बदसलूकी नहीं कर सकेंगे, लेकिन यह बच्चे और और उसके गुरु जी की निगरानी का अत्यंत आधुनिक एवं अहिंसक तरीका होगा! सरकारी आंकड़े सदा उत्साहजनक ही आते हैं, मगर वे यह नहीं दर्शाएंगे कि इससे छात्र और अध्यापक के बीच की सहजता और पारस्परिकता समाप्त हो जाएगी, जो कि संवेदनहीनता बढ़ाएगी।